Giniel in sy skik | Rapport
Giniel in sy skik
’n 11de Dakar-titel vir Frankryk se Stephane Peterhansel. En ’n beter plasing as in 2012 vir die Suid-Afrikaner Giniel de Villiers. Dís die uitslag waarop die moordende uithouren gister voor die 14de en laaste skof – met ’n spesiale sneldeel van 346?km – in Santiago, Chili, afgestuur het. Die Fransman, in sy BMW-vervaardigde Mini, het vanjaar se uithouren oorheers – en die algehele voorsprong van ’n raps meer as 40 minute waarmee hy gister weggespring het, is meer as genoeg om hom van die louere te verseker. Danksy daardie buffer het hy reeds in die laaste drie dae sake rustiger begin vat en net gesorg dat hy binne die top-10 renjaers van elke skof se tye klaarmaak. “Dis nou onnodig om kanse te waag,” het Peterhansel gesê. En hy is reg. Nes De Villiers (Toyota Hilux), wat ’n voorsprong van byna 45 minute oor die derde geplaaste Rus Leonid Novitskiy (Mini) geniet, moes die Fransman net gister se laaste skof sonder voorval en in ’n redelike tyd voltooi om onder die voorlopers te bly. De Villiers het gister se 14de skof begin met die wete dat hy beter as in 2012 se tydren gaan vaar. Hy was verlede jaar algeheel derde in die Hilux.Daarom het hy ook die laaste twee skofte rustiger gevat en nie kanse gewaag wat sy algehele plasing in gevaar sou stel nie. “Dis nie ’n skof waarin jy aanval as jy in ons posisie is nie. Die kans om ’n fout te maak en jou plek prys te gee is groter hoe waaghalsiger jy is,” het De Villiers ná die voorlaaste skof aan dakar.com gesê. Die Suid-Afrikaner sal breed glimlag as hy vandag by die titel-seremonie in Santiago met die “silwermedalje” beloon word. ’n Tweede plek is nie te versmaai nie, veral as jy nie ’n enkele skof vanjaar gewen het nie. “As ons algeheel tweede kan eindig, sal dit baie goed wees. Dan het ons minstens op verlede jaar se derde plek verbeter. Ons was vanjaar baie nader aan ons mededingers as in 2012,” het De Villiers gesê. In die motorfiets-afdeling was die Fransman Cyril Despres (KTM) gister nog op koers om sy titel suksesvol te verdedig.Hy sou egter alles in die laaste skof in die stryd moes werp, want die naaste aanspraakmaker, Chili se Francisco Lopez Contardo (KTM), was net 8:15 minute agter hom. Suid-Afrika se Riaan van Niekerk (KTM) was op koers om die tydren minstens onder die voorste 15 jaers klaar te maak. In die vierwielmotorfiets-afdeling was Sarel van Biljoen (E-ATV) 22ste geplaas voor die begin van die laaste skof. Teen druktyd was die laaste skof nog aan die gang.
Quality Controller – Food - Clanwilliam